પણ આજે અહીં મારે સાહિત્યમાં થતી ચોરી વિશે કે ઉઠાંતરી વિશે કોઈ જ વાત કરવી નથી. આજે તો મારે સોશિયલ મિડિયામાં અને એમાંય ખાસ કરીને ફેસબુક પર મુકાતી પોસ્ટ બાબતે મળતી વિવિધ પ્રકારની કોમેન્ટ વિશે કોમેન્ટ કરવી છે. આજની યંગ જનરેશન ફેસબુકથી અજાણી નથી એમ કહેવાને બદલે એમ કહેવું જોઈએ કે આજની નવી જનરેશન ફેસબુકમાં ગળાડૂબ છે. માત્ર પોતાના વિચારો જ નહિ, પરંતુ ઘણી બધી દ્રશ્ય-શ્રાવ્ય સામગ્રી ફેસબુક ઉપર મૂકીને એની મોજ માણે છે. રાજકીય ઇલેક્શન વખતે પોતે ઇલેક્શન સમીક્ષક બની જતો હોય છે, નવું બજેટ બહાર પડે ત્યારે પોતે અર્થશાસ્ત્રી બનીને પોતાનાં મંતવ્યો રજૂ કરતો હોય છે અને કોઈ ફેસ્ટિવલ આવે ત્યારે એ શુભેચ્છાઓનું વિતરણ કરનાર શુભેચ્છક બની જતો હોય છે. પોતે કરેલા પ્રવાસના વિડિયો અને ફોટોગ્રાફ્સ અથવા કોઈની સાથે થયેલી મુલાકાતના ફોટોગ્રાફ્સ પણ એ તરત જ ફેસબુક પર પોતાના ફ્રેન્ડ્સને શેર કરી નાખે છે અને તેની કોમેન્ટની પ્રતીક્ષા કરે છે.